รับเหมาเฮขึ้นราคากลาง2.9%
พิษค่าแรง 300 บาท รัฐขยับขึ้นราคากลางก่อสร้างเพิ่ม 2.91% ทำเงินกู้บาน
26 มี.ค. 2556

พิษค่าแรง 300 บาท รัฐขยับขึ้นราคากลางก่อสร้างเพิ่ม 2.91% ทำเงินกู้บาน 
นายมนัส แจ่มเวหา อธิบดีกรมบัญชีกลาง เปิดเผยว่า คณะอนุกรรมการกำกับหลักเกณฑ์การคำนวณราคากลางงานก่อสร้างของทางราชการ มีมติปรับเพิ่มราคากลางการก่อสร้างโครงการต่างๆ ของรัฐขึ้นมาอีก 2.91% ของมูลค่าโครงการเดิม ทั้งนี้ เนื่องจากผลกระทบการปรับเพิ่มราคาค่าแรง 300 บาทต่อวัน และต้นทุนวัสดุที่เพิ่มขึ้น
นายมนัส กล่าวว่า การปรับเพิ่มราคากลางจะมีผลกระทบกับการก่อสร้างโครงสร้างพื้นฐานที่จะกู้เงิน 2 ล้านล้านบาท เพราะจะทำให้โครงการต่างๆ มีงบเพิ่มขึ้น 2.91% หรือประมาณ 6 หมื่นล้านบาท ของมูลค่าโครงการ แต่หากรัฐบาลไม่ต้องการปรับงบเพิ่ม ก็ต้องปรับลดขนาดโครงการลงมาเพื่อให้อยู่ในวงเงินกู้ 2 ล้านล้านบาท เหมือนเดิม
ทั้งนี้ คณะอนุกรรมการดังกล่าว ประกอบด้วยจากหลายภาคส่วนทั้งจากกรมบัญชีกลาง กรมทางหลวง กรมโยธาธิการ และนักวิชาการ โดยเห็นชอบให้ปรับเพิ่มเพื่อให้สอดคล้องกับต้นทุนที่แท้จริง หากไม่ปรับเพิ่มขึ้นอาจทำให้ผู้ประกอบการขาดทุนและเกิดการทิ้งงานได้
แหล่งข่าวจากกระทรวงการคลัง เปิดเผยว่า แนวโน้มดอกเบี้ยในตลาดการเงินที่เพิ่มสูงขึ้นจากการที่ภาครัฐมีแผนกู้เงินในตลาด ซึ่งทำให้ต้นทุนของโครงการ 2 ล้านล้านบาทเพิ่มขึ้น โดยจากการประเมินเบื้องต้น หากใช้หนี้หมดภายใน 50 ปี จะมีต้นทุนจากดอกเบี้ยทั้งหมด 2 ล้านล้านบาท ทำให้ต้นทุนที่แท้จริงอยู่ที่ 4 ล้านล้านบาท แต่หากอัตราดอกเบี้ยเพิ่มสูงขึ้น ก็จะทำให้ต้นทุนที่แท้จริงมากกว่า 4 ล้านล้านบาท
ก่อนหน้านี้ นายกรณ์ จาติกวณิช สส.พรรคประชาธิปัตย์และอดีต รมว.คลัง ออกมาระบุว่า การกู้เงิน 2 ล้านล้านบาท ใช้คืนภายใน 50 ปี จะมีต้นทุนเงินกู้กว่า 3 ล้านล้านบาท ทำให้ต้นทุนโครงการทั้งหมดอยู่ที่กว่า 5 ล้านล้านบาทที่ผู้เสียภาษีทั้งประเทศต้องรับภาระเป็นผู้จ่าย
ด้านนายชัชชาติ สิทธิพันธุ์ รมว.คมนาคม กล่าวว่า พ.ร.บ.เงินกู้ 2 ล้านล้านบาท เป็นการลงทุนระยะยาว 7 ปี เพื่ออนาคตของประเทศ ไม่ใช่กู้เงินไร้สาระ การลงทุนครั้งนี้คุ้มค่ากว่าดอกเบี้ยที่จ่ายไปปีละ 3-4%